Тапенова Гүлден, Әл-Фараби атындағы Қазақ Ұлттық Университеті Шығыстану факультетінің 4 курс студентімін. 2019 жылы қыркүйек айында Жапонияға оқуға келген болатынмын. Академиялық ұтқырлық бағдарламасы бойынша 1 жылдай Васеда университетінде білім алдым.

2019-2020 оқу жылы коронавирус пандемиясына қарамастан өте керемет өтті деп айта аламын. Себебі, осы уақыт ішінде мен түрлі адамдармен танысып, Жапонияның көптеген жерлерін аралап, көп нәрсені үйрендім.

Жапон тілі деңгейім көтерілді. Себебі, сол тілдің ортасына түскеннен соң, күн сайын қолданатын тілің де, оқитын кітабың да, жазатын хатың да, тыңдайтын әңгімең де бәрі жапоншаға айналады. Әрине, бастапқыда жапонша сөйлегенде асықпай ойланып, керек сөздерді таңдап, дұрыс грамматикаға қою кішкене қиын болды. Бірақ кейін грамматикалық конструкцияларды автоматты түрде пайдаланып, синонимдерді дұрыс таңдап, қолданатын сөздердің нюанстарын түсіне бастадым. Жапондық достарыммен сөйлесу арқылы ауызекі жапон тілім жақсарды.

Шетелде оқу тек шет тілін үйрену ғана емес, жаңа мәдениет, жаңа адамдар, жаңа әлемді тану деп ойлаймын. Шет елдегі Токиодай үлкен қалаға келсең, халықаралық ортаға түсесің. Менің кампусымда тек жапондықтар оқыған болатын. Бірақ басқа кампустан да сабақ ала алатын болғандықтан, кәрістер, қытайлар, итальяндықтар, үнділер, американдықтар және т.б-мен бірге оқу мүмкіндігі болды.

Сабақтар негізінен жапон тілінде болған, бірақ ағылшын тілінде де сабақтар алған болатынмын.

Университетте “Intercultural study” деген сабақ болды. Сол сабақты алған студенттермен бірге ақпан айында Таиландтың астанасына бір апталық бағдарламамен барып келдік. Таиландтағы университетпен жақсы қарым-қатынасты жалғастыру әрі студенттермен араласу үшін, халықаралық алмасу мақсатында жасалған бағдарлама болып табылады.

Сабақтан тыс демалыс уақытында Жапонияның түрлі жерлерін аралып, дәмі тіл үйіретін жапон тағамдарын татып, көптеген мейрамдарды көрдім. Токиодан бөлек, батыстағы Осака, Киото, Нара, Кобе, шығыстағы Никко, Чичибу, Атами және т.б қалаларында болдым. Токионың өзі де шеті мен шегі жоқ мегаполис болғандықтан, аралайтын жерлері өте көп. Аталған қалаларда көк тіреген ғимараттар, көне храмдар, сакураның гүлдеуі, әдемі теңіз толқындарын көріп, тамашаладым.

Мына жақта өз бетіммен өмір сүру тәжірибесін жинадым.

Мені таңғалдырған нәрселер туралы айта кетейін.

Біріншіден, жапон мәдениеті. Әрине, университетте жапон мәдениеті туралы оқып, оқытушыларымнан түрлі өмірлік мысалдарды естіген болатынмын. Бірақ өз басыңнан өткен кезде басқаша екен. Жапондықтар шынымен де өте сыпайы, мәдениетті. Жапондық өзінің көңілі толмай тұрғанын көрсетпейді, әрдайым сыпайы түрде жауап береді, дауыс көтермейді. Олардың сыпайылылығын, әсіресе, кафе-ресторандардағы сервистан көруге болады. Жапонияда ең жоғарғы сервис деп айтсам болады.

Екіншіден, қоғамдық көлік. Жапонияның қоғамдық көліктері өте таза. Жарқырап тұр десе де болады. Және олар әрдайым кесте бойынша уақтылы келеді-кетеді. Кешігу тек ауа-райы жағдайына байланысты кездерде болады. Онда да тек бірнеше минуттарға. Ал жолаушылар тәртіп сақтайды. Қоғамдық көліктің аялдамасында (платформасында) кезекке тұрады. Кезекті ешкім бұзбайды: қандай ретпен тұр, сол ретпен мінеді. Сонымен қатар, жолда ешкім ұялы телефон арқылы сөйлеспейді (дауысын өшіріп тастайды). Сондықтан көлік іші әрдайым тып-тыныш.

Үшіншіден, тазалық. Көшелері тап-таза. Ешқандай қоқыс шашылып жатқан жоқ. Мұнда қоқыстарды бөліп лақтырады: жанатын, жанбайтын қоқыс; пластикалық бөтелке; қағаздар (газет, журнал, жарнама) және т.б. Осыған орай қоқыс лақтыратын жәшіктер бөлінген. Бірақ олар тек станция, дүкеннің жаны сияқты шектеулі жерлерде ғана. Ал көшелерде қоқыс жәшіктері орнатылмаған.

Қалай айтқанда да, Жапонияны мақтайтын да, сынайтын да жерлері бар деп ойлаймын. Бірақ бір рет болсын баруға тұрарлық ел. Ал жапон тілі мен жапон мәдениетін оқу өзіңнің алтын уақытыңды бөлуге тұрарлық нәрсе.

 Шетел мәдениетін біле отырып, біз өз мәдениетімізді жақсы тани бастаймыз. Біз тек ой-өрісімізді кеңейтіп, жаңа тәжірибе жинақтап қана қоймай, өзіміздің мәдени мұрамызды көбірек бағалай бастаймыз. Осы арқылы елімізге пайдасы тиетін нәрсе әкеле аламыз деп ойлаймын.